DOI: Omar Camilleri .td_uid_2_61f3e101af398_rand.td-a-rec-img{text-align:left}.td_uid_2_61f3e101af398_rand.td-a-rec-img img{margin:0 auto 0 0} Il-Ġnien ta' Sant'Anton se jkun qed isirlu xogħol estensiv ta' restawr biex jirritorna għas-sbuħija oriġinali tiegħu. Il-Ministru għall-Ambjent, it-Tibdil fil-Klima u l-Ippjanar, Aaron Farrugia, il-Ġimgħa ħabbar ix-xogħol estensiv ta' restawr li se jkun qed isir fil-Ġnien ta' Sant'Anton. Permezz tal-proġett immexxi mill-ministeru, u li fuqu qed isir xogħol mill-GreenServ u Ambjent Malta, se jkunu qed jitranġaw ħsarat strutturali fuq ħitan tal-konfini, pavimentar u karatteristiċi storiċi oħra bħal funtani u bankijiet. Ix-xogħlijiet se jagħmlu dan il-ġnien storiku aktar sigur għall-familji biex ikunu jistgħu jgawdu dan il-post, qal il-Ministru. Il-ġnien, li jagħmel parti mill-Palazz ta' Sant'Anton, kien ġie estiż mill-Gran Mastru Antoine De Paule fl-1623. Maż-żmien, il-ġnien ġarrab diversi ħsarat u kien għalhekk li tnieda dan il-proġett. Il-Ministru Farrugia semma li l-ġnien, li bħalissa jitgawda mill-familji u anke mit-turisti, kellu bżonn ta' intervent immedjat. "Fil-fatt, ix-xogħlijiet mill-GreenServ diġà bdew u kif wieħed jista' jara x-xogħol fuq il-ħitan imwaqqgħin biswit l-entratura kważi tlesta," qal il-Ministru, filwaqt li semma li bħalissa għaddejja ħidma biex jinġiebu l-permessi meħtieġa biex tkun tista' toħroġ sejħa għall-offerti iktar tard din is-sena. Il-Kap Eżekuttiv tal-WasteServ Richard Bilocca spjega li l-interventi li se jsiru minn GreenServ se jikkumplimentaw il-karattru storiku u kulturali tal-ġnien. Qal li x-xogħlijiet se jkunu qed jikkonsistu f'riċerka u fi stħarriġ dettaljat tal-ġnien, informazzjoni dwar l-interventi strutturali li jridu jsiru, sejħiet għal offerti u l-implimentazzjoni. Id-Direttur Ġenerali ta' Ambjent Malta, Herman Galea qal li minn Ottubru tas-sena li għaddiet, Ambjent Malta wettqet diversi xogħlijiet fil-Ġonna ta' Sant'Anton u sal-lum investiet €175,885 fuq il-bini mill-ġdid ta' żewġ sezzjonijiet tal-ħajt li kienu ġġarrfu, ħejjiet xogħlijiet tal-elettriku, sar titjib fil-bankijiet tal-ġebel u wettqet xogħlijiet ta' restawr fuq il-ġebel, filwaqt li installat u rrestawrat bankijiet u bins tal-injam. Barra minn hekk, wettqet ukoll interventi fuq l-istrutturi tal-ħadid li jinsabu mad-dawra tal-funtani, żied Galea. .td_uid_3_61f3e101af87f_rand.td-a-rec-img{text-align:left}.td_uid_3_61f3e101af87f_rand.td-a-rec-img img{margin:0 auto 0 0}